Weermagvoertuig gebruik vir ‘smokkel-sigarette’(Foto: SAPD) Twee weermaglede en ’n buitelander is in hegtenis geneem nadat hulle glo onwettige sigarette in ’n weermagvoertuig vervoer het. Die drie verdagtes is Vrydag op die N1, noord van Musina, in Limpopo in hegtenis geneem nadat die polisie by Beitbrug inligting daaroor ontvang en ’n padblokkade gehou het. Volgens brig. Motlafela Mojapelo, polisiewoordvoerder, is die weermagvoertuig gewaar en van die pad af getrek. “Twee soldate in uniform en ’n burgerlike wat ’n weermagbaadjie aangehad het, het uit die voertuig geklim en dit is deursoek. Daar is op onwettige sigarette ter waarde van R160 000 afgekom.” Die twee weermaglede het polisiebeamptes glo gekonfronteer en hul teen inhegtenisneming verset. Die polisie het op die voertuig beslag gelê. Volgens Mojapelo is die buitelander in hegtenis geneem en is die twee soldate later deur hul bevelvoerder na die Musina-polisiestasie geneem waar hulle in aanhouding is. Die twee soldate, onderskeidelik 27 en 38 jaar oud, sal van die besit van onwettige sigarette, regsverydeling en verset teen inhegtenisneming aangekla word. Die 30-jarige buitelander sal aangekla word omdat hy homself as ’n weermaglid voorgedoen het sowel as vir oortreding van die Immigrasiewet. Die verdagtes sal na verwagting Maandag in die Musina-landdroshof verskyn.